นักลงทุนมั่นใจหลังแผนปรองดองคลอด
ประธานตลาดตลท.เผยนักลงทุนมั่นใจดันหุ้นจ่อ 800 จุด
4 พ.ค. 2553

ประธานตลาดตลท.เผยนักลงทุนมั่นใจดันหุ้นจ่อ 800 จุด 
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย เปิดเผยว่า ภายหลังนายกรัฐมนตรีได้เผย แผนปรองดอง ทำให้ทิศทางของปัญหาบ้านเมืองดูจะคลี่คลาย และได้สร้างความมั่นใจให้กับนักลงทุนมากขึ้น โดยเฉพาะการลงทุนในตลาดหุ้นปรับตัวเพิ่มขึ้นมาก ในช่วงเช้าของการซื้อขายปรับเพิ่มขึ้นถึง 4% ใกล้ระดับ 800 จุด ขณะที่ภูมิภาคเอเชียติดลบเล็กน้อย 
"แผนปรองดองของนายกรัฐมนตรีมีความชัดเจนกำหนดวันเลือกตั้งที่ 14 พ.ย. ได้สร้างความมั่นใจให้กับนักลงทุน เพราะพื้นฐานเศรษฐกิจของประเทศดีทุกด้านไม่ว่าส่งออก ผลผลิตการเกษตร อุตสาหกรรม โดยเศรษฐกิจไตรมาส 2 อาจมีอะไรสะดุดบ้าง แต่หากทุกอย่างเรียบร้อย ไตรมาส 3 และ 4 นี้คาดว่าเศรษฐกิจไปได้ปกติและมั่นใจว่าเศรษฐกิจประเทศปีนี้ เกิน 4% แน่นอน" ประธานกรรมการ ตลท. กล่าว